Krugersdorp Wildtuin wanbestuur tot ashoop-status | Krugersdorp News
Die Krugersdorp Wildtuin is letterlik tot ashoopstatus verbrand.
Raadslid Amanda de Lange van die Vryheidsfront Plus. Lêerfoto.
"Na nog 'n hewige brand in die Krugersdorp Wildtuin is die eens trotse baken van Krugersdorp verwoes tot ashoopstatus," het raadslid Amanda de Lange van die Vryheidsfront Plus gesê.
Saterdagoggend, 22 Julie, het 'n brand in die wildtuin ontstaan waarna die nooddienste ontbied is.
Mense wat die brand gesien het, het dadelik nader gehardloop en begin om die brand te probeer blus.
Volgens De Lange kon die skade in die reservaat tot die minimum beperk gewees het as daar vroegtydig, soos die wet voorskryf, die nodige brandpaaie en voorbrande gemaak is.
"Dit is nie die eerste keer dat die wildtuin brand nie. By 'n vorige geleentheid het gedeeltes van die restaurant en wooneenhede groot brandskade gely.
Die hartseer gevolg van so 'n groot brand is dat daar weer 'n ernstige tekort aan weiding gaan wees. Die finansiële las om bykomende voer vir die wild te verskaf, is weer die munisipaliteit s'n."
Sy het voorts verduidelik dat die Rooimiere-sekuriteitsmaatskappy (Red Ants) in beheer van die wildtuin is.
"Ek onthou dat mense nie lank gelede nie behoorlik tougestaan het om by die wildtuin in te kom terwyl akkommodasie maande vooruit volbespreek was. Daar was gereeld feeste, 4×4-pretdae en die woonwapark was 'n gewilde kampeerplek. Jy moes bespreek om plek in die restaurant te kry.
"Die wildtuin het gefloreer, soveel so dat daar selfs 'n TV-reeks in die Ngonyama Lion Lodge (plek van die leeus) verfilm is," het sy gesê.
Lees die oorspronklike artikel hier: Breaking News: Want to know where the smoke is coming from?
Volgens De Lange gaan die stadsraad se oorsigkomitee, waarvan sy die voorsitter is, 'n volledige ondersoek na beweerde onreëlmatighede rondom die wildtuin doen.
"Daar moet dringend na die kontrakte tussen die Rooimiere en die ANC-munisipaliteit gekyk word. Die VF Plus het die afgelope jare telkemale in die raadsittings gewaarsku teen die ongerymdhede, onvoldoende verslagdoening en algehele verval van die wildtuin.
"Daar is nie ag geslaan op ons waarskuwings nie en na die naweek se onbeheerde brande, is die wildtuin letterlik 'n ashoop.
Daar is niks meer om die publiek te bied nie en die lys van die raad se verwoesting, waarop Bob van Reenen-sportstadium ook verskyn, word al hoe langer."
De Lange het ook genoem dat die brawe brandbestryders bedank moet word vir hul heldhaftigheid tydens die brand. Een van die bestryders het ernstige brandwonde opgedoen en sterk tans in die hospitaal aan.